ΓΡΑΠΤΗ ΕΡΩΤΗΣΗ E-1446/98 υποβολή: Bartho Pronk (PPE) προς την Επιτροπή (11 Μαΐου 1998)

Θέμα: Κοινωνικοπολιτική κατάρτιση των ενηλίκων και η σημασία της στο πλαίσιο της πολιτικής επιμόρφωσης της Επιτροπής

Σε συνέχεια της ερώτησης μου Ε-603/98 ((ΕΕ C 310 της 9.10.1998, σελ. 100.)) και της απάντησής σας στισ 8 Απριλίου 1998 θα ήθελα να μου απαντήσετε στις ερωτήσεις 3,4 και 5 που έχω θέσει. Σύμφωνα με το άρθρο 140 της Συνθήκης της ΕΕ η Επιτροπή οφείλει να απαντά προφορικώς ή γραπτώς στις ερωτήσεις που θέτουν οι βουλευτές του Ευρωπαΐκού Κοινοβουλίου. Επομένως, πρέπει να δίνετε απάντηση. Η ερώτησή μου είναι εαν η Επιτροπή δεν διαθέτει στοιχεία ή εαν φρονεί οτι δεν πρέπει να τα ανακοινώνει σε βουλευτές του ΕΚ ακόμα και σε περίπτωση που τα έχει στη διάθεσή της.

Οι ερωτήσεις αυτές είναι:

1. Αληθεύει ότι η Επιτροπή δεν ενισχύει τα κοινωνικοπολιτικά θέματα παρά μόνον εάν είναι επίκαιρου ενδιαφέροντος (π.χ. Ευρώ), αλλά δεν δίδει στις ΜΚΟ καμία χρηματοδότηση για θέματα που επιλέγουν αυτές;

2. Πού υπάρχουν δυνατότητες χρηματοδότησης των προγραμμάτων επιμόρφωσης για ηθικά θέματα και προβλήματα ή μεθοδολογικές πτυχές της κοινωνικοπολιτικής επιμόρφωσης των ενηλίκων που πραγματοποιείται από τις ΜΚΟ;

3. Προτίθεται η Επιτροπή να αναγνωρίσει και να ενισχύσει την κοινωνικοπολιτική επιμόρφωση των ενηλίκων, ως ειδικό ανεξάρτητο τομέα της πανεπιστημιακής, επαγγελματικής ή σχολικής εκπαίδευσης;

Απάντηση της κας Cresson εξ ονόματος της Επιτροπής (12 Ιουνίου 1998)

Η Επιτροπή έχει επίγνωση των υποχρεώσεών της σε ό,τι αφορά την πληροφόρηση και τη διαφάνεια έναντι του Κοινοβουλίου και όλων των ευρωπαίων πολιτών. Η Επιτροπή επισύρει την προσοχή του κ. βουλευτή στο γεγονός ότι πολλές πληροφορίες σχετικά με τη δράση «εκπαίδευση ενηλίκων» στο πρόγραμμα ΣΩΚΡΑΤΗΣ είναι διαθέσιμες για όλους τους πολίτες στον οδηγό του υποψηφίου του προγράμματος ΣΩΚΡΑΤΗΣ 1998 που διανεμήθηκε σε όλα τα κράτη μέλη. Αντίγραφο αυτού του οδηγού εστάλη απευθείας στον κ. βουλευτή καθώς και στη Γενική Γραμματεία του Κοινοβουλίου.

Η Επιτροπή έκρινε ότι είχε απαντήσει ικανοποιητικά στην ερώτηση του κ. βουλευτή Ε-603/98 με γενική απάντηση ώστε να τεθεί η ερώτηση στο πλαίσιο του προγράμματος ΣΩΚΡΑΤΗΣ και στις πολιτικές σχετικά με την εκπαίδευση των ενηλίκων. Λαμβάνοντας υπόψη τη νέα ερώτηση του κ. βουλευτή, η Επιτροπή διευκρινίζει ότι:

1. Χορηγούνται οικονομικές ενισχύσεις, εντός των ορίων των δημοσιονομικών δυνατοτήτων, σε σχέδια υψηλής ποιότητας που ενισχύουν την ευρωπαϊκή διάσταση της εκπαίδευσης των ενηλίκων και τα οποία προωθούνε την ανταλλαγή εμπειριών και τη διάδοση γνώσεων στον τομέα της εκπαίδευσης των ενηλίκων. Όλα τα θέματα που αναφέρονται σε βασικά ζητήματα της εκπαίδευσης των ενηλίκων ή στην προώθηση της ιδιότητας του ευρωπαίου πολίτη στους διδασκόμενους ενήλικες, είναι επιλέξιμα. Η ποικιλία των θεμάτων των χρηματοδοτούμενων σχεδίων φανερώνει ότι δεν υπάρχει κανένας περιορισμός στα θέματα εκ μέρους της Επιτροπής. Η δράση «εκπαίδευση ενηλίκων» απέδιδε πάντα ιδιαίτερη προσοχή στη συμμετοχή μη κυβερνητικών οργανώσεων (ΜΚΟ) και ενώσεων. Αυτή η δέσμευση αναγνωρίστηκε από τις ίδιες τις οργανώσεις κατά τις διαβουλεύσεις των ευρωπαϊκών ενώσεων στον τομέα της εκπαίδευσης (Φεβρουάριος 1998).

2. Η Επιτροπή υποστηρίζει σχέδια που παρουσιάζονται από τις ΜΚΟ ή από οποιοδήποτε άλλο υπεύθυνο σχεδίου και τα οποία ανταποκρίνονται στα κριτήρια που περιέχονται στον οδηγό του υποψηφίου.

3. Η Επιτροπή προωθεί την εκπαίδευση των ενηλίκων, περιλαμβανομένων των πρωτοβουλιών κοινωνικοπολιτικής κατάρτισης που αναλαμβάνονται εκτός της πανεπιστημιακής εκπαίδευσης, υπό την προϋπόθεση ότι τηρούν τα κριτήρια που αναφέρονται στο σημείο 2.